b'\n_START_ARTICLE_\nEpisode\n_START_PARAGRAPH_\nEn episode eller et afsnit er en del af et dramatisk v\xc3\xa6rk, for eksempel tv-serier, tegnefilmserier og radioprogrammer hvor det d\xc3\xa6kker over en enkelt udsendelse. Under en series produktion er det almindeligt, at der sendes et nyt afsnit \xc3\xa9n gang om ugen, mens der under genudsendelser kan sendes et vilk\xc3\xa5rligt antal om ugen eller om dagen._NEWLINE_Antallet af episoder i en given serie kan variere fra 3-4 til flere hundreder, alt afh\xc3\xa6ngig af om seriens varighed er fastlagt p\xc3\xa5 forh\xc3\xa5nd eller afh\xc3\xa6nger af dens popularitet. Sendes der over flere omgange eller \xc3\xa5r, inddeles episoderne typisk i s\xc3\xa6soner, der almindeligvis sp\xc3\xa6nder fra 6 til 52 afsnit.\n_START_SECTION_\nAfsnitstyper og variationer\n_START_PARAGRAPH_\nEpisoder har gennem en serie tiln\xc3\xa6rmelsesvist sammen l\xc3\xa6ngde, om end den kan variere med et par minutter. I l\xc3\xb8bet af en serie kan episodel\xc3\xa6ngden \xc3\xa6ndres, hvilket blandt andet skete i Days of Our Life, og det er ogs\xc3\xa5 set at specielle episoder (herunder s\xc3\xa6sonpremierer og -finaler) varer l\xc3\xa6ngere tid end de s\xc3\xa6dvanlige._NEWLINE_En ny tv-serie etableres med et pilotafsnit, der efter f\xc3\xa6rdigg\xc3\xb8relsen sendes til diverse tv-studier i h\xc3\xa5b om at blive "samlet op." Tv-studier der accepterer bestiller efterf\xc3\xb8lgende x antal episoder. Den sidste episode af en s\xc3\xa6son kaldes et "finaleafsnit" (p\xc3\xa5 amerikansk-engelsk "season finale"). Af hensyn til budget, opsummering eller lignende \xc3\xa5rsager kan producerne at lave et clipshow, der prim\xc3\xa6rt anvender materiale fra tidligere episoder. Denne slags episoder er billigere at producere, og kan i tv-serier med avancerede plot opsummere begivenhederne for forvirrede eller nytilkomne seere._NEWLINE_Hvis en serie g\xc3\xb8r brug af en titelsk\xc3\xa6rm, kan denne v\xc3\xa6re forkortet eller helt klippet v\xc3\xa6k i episoder der i forvejen er lange, for at g\xc3\xb8re mere plads til reklame \xe2\x80\x93 og dermed penge til tv-kanalen.'